Diari Oficial de la Generalitat Valenciana


Sumari del DOGV 2391, del 21-11-1994 (1994/833082)

RESOLUCIÓ de 9 de novembre de 1994, de la Secretaria General de la Conselleria d'Administració Pública, per la qual es disposa la publicació del conveni entre la Conselleria d'Educació i Ciència i l'Ajuntament de Xàtiva per al reconeixement de la validesa acadèmica oficial dels ensenyaments de música de grau mitjà impartits pel Conservatori Professional Luis Milán de Xàtiva.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2391

Data del DOGV
:   21-11-1994

Secció del DOGV
:   ALTRES DISPOSICIONS

Número del document
:   1994/833082


Data del document
:   09-11-1994

Organisme emissor
:   Conselleria de Educació i Ciència

Tipus de document
:   Resolució

Anàlisi jurídica

RESOLUCIó de 9 de noviembre de 1994, de la la Secretaria General de la Conselleria d'Administració Pública, per la qual es disposa la publicació del conveni entre la Conselleria d'Educació i Ciència i l'Ajuntament de Xàtiva per al reconeixement de la validesa acadèmica oficial dels ensenyaments de música de grau mitjà impartits pel Conservatori Professional Luis Milán de Xàtiva.   
Subscrit, després de la tramitació reglamentària, entre la Conselleria d'Educació i Ciència i l'Ajuntament de Xàtiva, el dia 22 de setembre de 1994, un conveni per al reconeixement de la validesa acadèmica oficial dels ensenyaments de música de grau mitjà impartits pel Conservatori Professional Luis Milán de Xàtiva, i en compliment del que estableix la clàusula novena del conveni, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0489/94, i que figura com a annex d'aquesta resolució.  
València, 9 de novembre de 1994.- El secretari general de la Conselleria d'Administració Pública.  
Conveni entre la Conselleria d'Educació i Ciència i l'Ajuntament de Xàtiva per al reconeixement de la validesa acadèmica oficial dels ensenyaments de música de grau mitjà impartits pel Conservatori Professional Luis Milán de Xàtiva.  
València, 22 de setembre 1994  
Reunits:  
D'una banda, Joan Romero González, conseller d'Educació i Ciència de la Generalitat Valenciana, facultat per a aquest acte mitjançant l'acord pres pel Govern Valencià en la reunió de data 19 d'agost de 1994.  
I de l'altra, Josep Miquel Calabuig i Adrià alcalde-president de l'Ajuntament de Xàtiva, facultat per a aquest acte per l'acord del Ple de l'esmentat Ajuntament de data 2 de juny de 1994,  
Manifesten:  
L'Ajuntament de Xàtiva acordà sol·licitar la reclassificació com a professional del Conservatori Elemental Luis Milán de l'esmentada localitat, dins del marc educatiu de la Llei Orgànica 1/1990, d'Ordenació General del Sistema Educatiu.  
La Inspecció Educativa ha emés un informe favorable sobre la petició, perquè s'ajusta a allò establert en el Reial Decret 389/1992, de 15 d'abril, pel qual s'estableixen els requisits mínims dels centres que imparteixen ensenyaments artístics, i també en el Decret 151/1993, de 17 d'agost, del Consell de la Generalitat Valenciana, pel que fa als objectius, continguts i sistema d'avaluació corresponents als estudis de grau mitjà sol·licitats.  
Que la disposició transitòria setena del Reial Decret 389/1992, esmentat, estableix que el reconeixement de la validesa acadèmica dels centres públics d'ensenyaments artístics no estatals, existents en el moment de la seua entrada en vigor es realitzarà per conveni entre aquells i l'administració educativa corresponent, per tal de ser inclosos en la programació general de l'ensenyament.  
Per tot això, en virtut de les competències que atorga el Reial Decret 2093/83, de 28 de juliol, sobre traspàs de funcions i serveis de l'administració de l'estat a la de Comunitat Valenciana, en matèria d'educació, i la Llei 7/1985, de 2 d'abril, Reguladora de les Bases de Règim Local, la Conselleria d'Educació i Ciència i l'Ajuntament de Xàtiva acorden subscriure aquest conveni d'acord amb les següents  
CLàUSULES:  
Primera  
S'acorda la reclassificació com a professional del Conservatori de música Luis Milán de Xàtiva, amb número de codi 63069637, ubicat a l'antic convent de Sant Agustí, carrer de Sant Agustí, i, provisionalment, al carrer Acadèmic Maravall, 8, de l'esmentada localitat.  
Segona  
El Conservatori Professional de música Luis Milán de Xàtiva impartirà, amb reconeixement oficial i plenes facultats acadèmiques, els ensenyaments previstos en la Llei 1/1990, de 3 d'octubre, corresponents a les especialitats de grau mitjà següents: Piano, Violí, Viola, Violoncel, Contrabaix, Guitarra, Flauta, Oboè, Clarinet, Saxòfon, Trompa, Trompeta, Trombó i Tuba, amb una capacitat per a aquest nivell de 180 llocs escolars.  
Així mateix, impartirà la resta d'assignatures obligatòries previstes en el currículum de grau mitjà i que, per a cadascuna de les especialitats assenyalades, indica l'article 10 del Decret 151/1993, de 17 d'agost del Govern Valencià.  
A més a més, aquest Conservatori impartirà amb reconeixement oficial i plenes facultats acadèmiques, els ensenyaments de música de grau elemental corresponents a la nova ordenació educativa, en les especialitats de: Piano, Violí, Violoncel, Guitarra, Flauta, Oboè, Clarinet, Saxòfon, Trompa, Trompeta, Trombó i Tuba, amb una capacitat per a aquest nivell de 160 llocs escolars.  
A efectes administratius, el Conservatori Professional de Música Luis Milán de Xàtiva, queda adscrit al Conservatori Superior de Música Joaquín Rodrigo de València (número de codi 19828937).  
Tercera  
Fins a la seua extinció, d'acord amb el calendari vigent d'aplicació, aquest Conservatori impartirà els ensenyaments de grau elemental del pla anterior autoritzats pel Decret 69/1988, de 9 de maig, del Consell de la Generalitat Valenciana i l'Ordre de la Conselleria de Cultura, Educació i Ciència de 6 d'abril de 1990, i, provisionalment, els de grau mitjà de: Piano; Violí; Violoncel; Guitarra; Flauta; Oboè; Clarinet; Saxòfon; Trompa; Trompeta; Trombó; Tuba; Harmonia; Formes Musicals; Música de Cambra; Estètica i Història de la Música, de la Cultura i de l'Art; Improvisació Instrumental; Transposició Instrumental i Acompanyament.  
Quarta  
Correspon al titular del Conservatori Professional de Música Luis Milán de Xàtiva, la dotació pressupostària necessària per a les despeses derivades del personal docent i no docent, i també del funcionament de l'esmentat centre, independentment de la possibilitat de concórrer a totes les convocatòries públiques que realitze la Conselleria d'Educació i Ciència per a la concessió de subvencions als centres públics d'ensenyaments de música.  
Cinquena  
El Conservatori Professional de Música Luis Milán de Xàtiva s'haurà de sotmetre a l'autoritat de la Conselleria d'Educació i Ciència i de la Inspecció Educativa, en aquells supòsits previstos en el Decret 180/1992, de 10 de novembre, pel qual es regula l'organització i funcions de la inspecció educativa de la Comunitat Valenciana (DOGV de 27 de novembre).  
Sisena  
El titular del Conservatori es compromet a:  
a) Complir allò que estableix, pel que fa a òrgans de govern dels centres públics en el seu títol tercer, la Llei Orgànica 8/1985, de 3 de juliol, Reguladora del Dret a l'Educació, amb les especifitats que determina l'últim paràgraf de la disposició addicional segona de l'esmentada llei orgànica.  
b) Complir els requisits establerts en el Reial Decret 389/1992, de 15 d'abril, pel qual s'estableixen els requisits mínims dels centres que imparteixen ensenyaments artístics.  
c) Fer que els plans d'estudis, programes, nivells, dedicació horària del professorat i sistema d'avaluació que s'hagen de desplegar corresponguen als establerts en la legislació vigent (Reial Decret 756/1992 de 26 de juny; Decret 151/1993, de 17 d'agost, i Decret 2.618/1966)  
d) Fer que l'organització escolar del Conservatori seguesca les mateixes directrius acadèmiques que l'administració educativa dicte per als centres dependents de la Conselleria d'Educació i Ciència, i també, presentar cada curs acadèmic una programació general anual en què consten les dades acadèmiques i administratives del centre.  
Així mateix, haurà de notificar a la Conselleria d'Educació i Ciència les modificacions d'horari i els canvis de professorat que puguen produir-se, adjuntant-hi els documents que justifiquen el compliment de la titulació exigida al nou professorat.  
e) La custòdia d'actes, expedients d'alumnes, registres de correspondència oficial i documents de caràcter administratiu que es generen en virtut de les facultats que se li confereixen.  
Setena  
Aquest conveni tindrà efecte, pel que fa al reconeixement dels ensenyaments de grau mitjà a partir del curs acadèmic 1993-94. Amb relació als ensenyaments de grau elemental del nou sistema educatiu, el Conservatori de Xàtiva els imparteix amb validesa acadèmica des del moment de la seua implantació d'acord amb el calendari d'aplicació en vigor, donada la seua natura de conservatori públic autoritzat per a les mateixes especialitats del pla d'estudis que s'extingeix.  
Vuitena  
Les modificacions que es produesquen en els ensenyaments, instal·lacions i altres requisits mínims que, d'acord amb el Reial Decret 389/1992, de 15 d'abril, ha de tenir el centre, caldrà que siguen notificats a l'administració educativa, la qual instruirà l'expedient escaient.  
Les esmentades modificacions tindran efecte, en el moment en què es modifique aquest conveni o se subscriga la corresponent addenda a aquest.  
Novena  
El present conveni tindrà una duració indefinida. No obstant això, podrà ser extingit per qualsevol de les causes següents:  
a) Per mutu acord de les parts.  
b) Per incompliment de les obligacions assumides per l'Ajuntament.  
c) Per denúncia d'una de les parts, amb un avís previ de, com a mínim, sis mesos abans de l'inici del curs acadèmic en el qual s'haja d'extingir.  
d) Per canvi de titularitat del centre o cessament de les activitats.  
Aquesta extinció tindrà efecte a partir de la fi del curs en què es donen les causes esmentades.  
En els supòsits previstos en els punts b i d, l'extinció requerirà la comunicació prèvia de la Conselleria d'Educació i Ciència al titular del Conservatori.  
Deu  
Aquest conveni caldrà que s'inscriga en el Registre de Centres Docents de la Comunitat Valenciana i en el Registre de Convenis de la Generalitat Valenciana, a més a més de ser publicat en el Diari Oficial de la Generalitat Valenciana.  
Com a prova de conformitat i perquè en quede constatació, les dues parts firmen el present conveni en el lloc i la data consignats anteriorment.  
El conseller d'Educació i Ciència: Joan Romero González. - L'alcalde-president de l'Ajuntament de Xàtiva: Josep Miquel Calabuig i Adrià.